ΓΡΑΠΤΗ ΕΡΩΤΗΣΗ E-2058/98

υποβολή: Felipe Camisón Asensio (PPE) προς το Συμβούλιο

(6 Ιουλίου 1998)

Θέμα: Το πρόβλημα του τομέα της πληροφορικής ενόψει του 2000

Ποιά μέτρα λαμβάνονται σε κοινοτικό και εθνικό επίπεδο για τη ρύθμιση του προβλήματος που αντιμετωπίζει ο τομέας της πληροφορικής ενόψει του έτους 2000; Θεωρεί το Συμβούλιο ότι θα επιτευχθεί ένα επαρκές επίπεδο αμοιβαιότητας μεταξύ του δημόσιου και του ιδιωτικού τομέα καθώς και η αμοιβαία ανταλλαγή πληροφοριών μεταξύ των κρατών μελών;

Απάντηση

(26 Νοεμβρίου 1998)

1. Το Συμβούλιο έχει πλήρη επίγνωση των προβλημάτων που σχετίζονται με την αδυναμία πολλών συστημάτων και προγραμμάτων ηλεκτρονικών υπολογιστών να αντιμετωπίσουν το πρόβλημα της αλλαγής αιώνα.

2. Το Συμβούλιο θα ήθελε να υπενθυμίσει στον αξιότιμο κ. βουλευτή πρώτον ότι, το Ευρωπαϊκό Συμβούλιο του Λουξεμβούργου, κατά τη σύνοδό του στις 12/13 Δεκεμβρίου 1997, ζήτησε από την εισερχόμενη (βρεταννική) Προεδρία να δώσει απόλυτη προτεραιότητα στο θέμα αυτό και, δεύτερον, ότι κατά το 1998 το Συμβούλιο εξέτασε επανειλημμένα αυτό το πρόβλημα το οποίο καθίσταται όλο και πιο επείγον.

3. Το Συμβούλιο εξέφρασε την ικανοποίησή του για την ανακοίνωση της Επιτροπής σχετικά με το πρόβλημα της αλλαγής αιώνα, ανακοίνωση η οποία υποβλήθηκε για πρώτη φορά στο Συμβούλιο Τηλεπικοινωνιών της 26ης Φεβρουαρίου 1998. Στην ανακοίνωση αυτή επισημαίνεται ιδίως ότι την ευθύνη της επίλυσης του προβλήματος φέρουν προφανώς οι προμηθευτές και οι χρήστες των συστημάτων πληροφορικής.

Ως χρήστες των συστημάτων αυτών, τα θεσμικά όργανα των κρατών μελών έχουν την ίδια ευθύνη με τους άλλους χρήστες. Πρέπει να εξασφαλίσουν ότι τα συστήματα πληροφορικής που χρησιμοποιούν θα είναι έτοιμα για το έτος 2000. Ενόψει της ένταξης της ευρωπαϊκής οικονομίας στην παγκόσμια οικονομία και της διεθνούς συνεργασίας μεταξύ των εθνικών δημοσίων διοικήσεων, τα κράτη μέλη θα συνεχίσουν την ενεργό συνεργασία τους στα πλαίσια των διακυβερνητικών οργανισμών και το συντονισμό και την υποστήριξη, στα όρια των δυνατοτήτων τους, των διεθνών δραστηριοτήτων των ιδιωτικών οργανισμών.

Η Επιτροπή θα διαδραματίσει επίσης σημαντικό ρόλο για την αποτελεσματικότερη ανταλλαγή των καλύτερων πρακτικών μεταξύ των κρατών μελών, για την ευαισθητοποίηση των επιχειρήσεων και των χρηστών, ιδιαίτερα των ΜΜΕ, σχετικά με το πρόβλημα και για την ενθάρρυνσή τους ώστε να λάβουν τα ενδεδειγμένα μέτρα.

4. Το Συμβούλιο έχει επανειλημμένα συζητήσει το σημαντικό αυτό ζήτημα το οποίο μπορεί να έχει σοβαρές επιπτώσεις στη λειτουργία της εσωτερικής αγοράς. Προκειμένου να μειωθούν αυτοί οι ενδεχόμενοι κίνδυνοι, όλοι οι ενδιαφερόμενοι φορείς πρέπει να συνεργαστούν εντός των αρμοδιοτήτων τους και στον τομέα δράσης τους. Για το λόγο αυτό, κατά τις συνόδους αυτές, ορισμένοι υπουργοί εξέθεσαν συνοπτικά τα όσα έχουν πραγματοποιηθεί σε εθνικό επίπεδο για την επίλυση του προβλήματος, κρίνοντας ότι είναι χρήσιμο να γίνεται γνωστό για το τι έχουν κάνει οι άλλοι. Το Συμβούλιο σημείωσε επίσης την πρόθεση της Επιτροπής να δημοσιεύει περιοδικές εκθέσεις για την πρόοδο που σημειώνεται στα κράτη μέλη και επέμεινε, ως εκ τούτου, τα κράτη μέλη να συνεργάζονται πλήρως για την ανταλλαγή εμπειρίας και των καλύτερων πρακτικών, και να υποστηρίζουν την Επιτροπή στις προσπάθειές της να εκπονήσει έκθεση για τις πρωτοβουλίες που ανελήφθησαν για τη βελτίωση της κατάστασης ετοιμότητας σε κάθε κράτος μέλος.

5. Επιπλέον, κατά το Συμβούλιο "Τηλεπικοινωνίες" της 19ης Μαΐου 1998, η Προεδρία του Ηνωμένου Βασιλείου ενημέρωσε το Συμβούλιο για τα αποτελέσματα της διάσκεψης υψηλού επιπέδου σχετικά με την αλλαγή αιώνα, που είχε οργανώσει στο Λονδίνο στις 8 Μαΐου 1998 και η οποία ασχολήθηκε αποκλειστικά με το πρόβλημα της πληροφορικής του έτους 2000. Από τις συζητήσεις αυτές προέκυψε ότι το Συμβούλιο και η Επιτροπή είχαν συμπληρωματικούς ρόλους και ότι πρέπει να συνεχίσουν να συζητούν τακτικά αυτό το σημαντικό ζήτημα στο επίπεδο του Συμβουλίου.

6. Όσον αφορά τη συνέχιση της δράσης του στον τομέα αυτό, το Συμβούλιο θα ήθελε επίσης να υπενθυμίσει στον αξιότιμο κ. Ευρωβουλευτή ότι το Ευρωπαϊκό Συμβούλιο του Κάρντιφ δήλωσε, κατά τη σύνοδό του στις 15 και 16 Ιουνίου, ότι το πρόβλημα της πληροφορικής του έτους 2000 θα έπρεπε να παραμείνει ως προτεραιότητα και κάλεσε ως εκ τούτου την Επιτροπή να καταρτίσει έκθεση, πριν από το Ευρωπαϊκό Συμβούλιο της Βιέννης, για τις πρωτοβουλίες που ανελήφθησαν για τη βελτίωση της κατάστασης ετοιμότητας σε κάθε κράτος μέλος.